晁补之
寄怀寿光主簿四叔父
我初就学首未冠，叔父不以童儿看。
我今生年二十一，叔父晚作东州官。
侧身西望不得见，泪下两脸何丸澜。
青春白日不照贫士屋，使我四壁长年寒。
六年两岁从进士，晚学扬雄识难字。
贷钱乞米出都门，鼓腹吹篪入吴市。
读书击剑老死终，何为古来慷慨无人知。
上有九重之青天，下有百尺之黄泥。
收声藏热等雷火，白杨蔓草秋风悲。
生亦不可料，死亦不可量。
荆山长号刖两足，何如船尾歌沧浪。
我不能钩章抉句攀俊造，又不能赤鸡白狗追年少。
矫首翻肠无一言，归去吴松学渔钓。
主簿卑官何所施，秋来两鬓应生丝。
阿宜已冠无成事，犹忆它年冬至诗。